Luister: Jong SA sangeres slaan internasionale kontrak losAlbaV. (Foto: Willem Botha) Die 14-jarige sangeres AlbaV het pas van Hollywood teruggekeer met ’n internasionale musiekkontrak deur die platemaatskappy Upscale Records, nadat sy aan die wêreldkampioenskap vir uitvoerende kunste (WCOPA) deelgeneem het. Upscale Records en die bekroonde musiekvervaardiger, Manny Mijares, het ook in 2017 die Suid-Afrikaanse sanger, Stefan Bezuidenhout, wat nou bekend staan as Stefan Benz, ’n kontrak aangebied. “Ek is so opgewonde en kan nie glo dat dit met my gebeur het nie,” vertel AlbaV in die Maroela Media-ateljee. Die jong sangeres, wat vanjaar ŉ gr. 8-leerder is, sê vinnig dat dit alles nét deur die Here moontlik gemaak is. AlbaV, dogter van die sangeres Nadia Vorster, het in 2019 aan die Laerskool Baanbreker se revue deelgeneem waar sy ’n duet gesing het. Dit was juis daar waar dr. Ellen Roux haar raakgesien en genader het om aan die Suid-Afrikaanse kampioenskapsreeks van uitvoerende kunste (SACOPA) deel te neem. Sy het reeds in 2020 en 2021 by SACOPA gekwalifiseer om deel te neem aan die internasionale kompetisie, maar weens die pandemie kon dié kampioenskapsreeks eers weer vanjaar plaasvind. Dié talentkompetisie is al beskryf as die Olimpiese Spele vir dansers, sangers, akteurs, modelle en instrumentaliste tussen 10 en 40 jaar oud. Altesaam 28 lande het vanjaar teen mekaar meegeding. AlbaV. (Foto: Willem Botha) Die hoogtepunt van dié kompetisie is egter ook die feit dat die beoordelaars almal self in die onderskeie industrieë in Hollywood werksaam is en die kans om raakgesien te word, is dus soveel groter. Nadat AlbaV aan die eerste ronde deelgeneem het, het sy deurgedring na die halfeindronde. Sy het aan 10 verskillende genres deelgeneem en elke optrede kon slegs 60 sekondes lank wees. “Dit was moeilik, maar ek het dit so geniet en regtig probeer om myself net in die oomblik in te leef. Manny het reeds vir ons musiek gestuur en die styl verduidelik wat hy vir my in gedagte het. “Ek is so opgewonde oor hoe hy my persoonlikheid en sangstyl opgesom het. Hulle skryf nou verder aan my musiek en ek sal teen die einde van die jaar reeds begin opneem,” het AlbaV vertel. AlbaV het vroeër vanjaar ’n Afrikaanse enkelsnit, “Ek vat jou saam”, uitgereik. Die liedjie is deur Janie Bay geskryf en vervaardig deur Ruan Graaff by Dee Graaff Productions. “Ek vat jou saam” is op alle groot digitale platforms beskikbaar. Kyk hier na die musiekvideo: